**TEAMA (in masura 11)**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TEAMĂ

(în măsura 11)

Mi-e teamă iubito! Mă simt cumpărat

De marea tăcere.De spaţiul curbat,

De aştrii, haotic gonind prin neant.

Mi-e teamă iubito! Mi-e teamă de Kant.

Comete arzânde, planete pustii

Aleargă. În spaţiu, nu-i noapte, nici zi.

Întreg universul spre centru-i atras.

Mi-e teamă iubito de Kant şi Laplace.

Mi-e teamă că Einstein e prea relativ.

Mi-e teamă că Bohr a avut un motiv.

Mi-e teamă că Oberth e iarăşi aici.

Mi-e teamă că Nietzsche ne face pitici.

Sisteme şi legi m-au legat de pământ.

Mi-e teamă iubito! Mi-e teamă că sunt

Prea mic ca să tind către plus infinit.

Mi-e teamă iubito că nu sunt iubit.

Şi-atunci, universul întreg n-are rost.

Se-nvârte zadarnic. Mi-e teamă că prost

A fost întocmit de la bun început.

Şi-n ce univers aş putea să mă mut?

În ce univers să te caut din nou?

Mi-e teamă iubito că doar un ecou

Al glasului tău m-ar aduce-napoi.

Mi-e teamă iubito. Mi-e teamă de noi!